Jason (tegneserieskaper)

**John Arne Sæterøy** (født 16. august 1965), kjent under pseudonymet **Jason**, er en norsk tegneserieskaper fra Molde.

I forbindelse med 100-årsjubileet for tegneserier i Norge i 2011, var han en av fire tegneseriekunstnere som fikk sine arbeider gjengitt på et norsk frimerke; hans bidrag var «Fuglen i redet» fra *Mjau mjau*-albumene.

## Liv og virke

Han har gitt ut album i Norge, Sverige, Danmark, Finland, Frankrike, Nederland, Polen, Slovakia, Spania, Sveits, USA, og Tyskland, med særlig suksess i Frankrike. Han har vunnet en rekke priser for sine tegneserier både i Norge og internasjonalt.

Jason debuterte i 1981 i tegneseriebladet KonK, og fortsatte deretter å bidra med flere korte fortellinger. Fra 1987 til 1989 gikk han på kunstskolen Strykejernet kunstskole i Oslo, før han begynte på Statens håndverks- og kunstindustriskoles linje for grafisk design og illustrasjon.

I 1991 vant han en pris for sin historie *Pervo* i Norsk Tegneserieforums årlige tegneseriekonkurranse. Fire år senere ga han ut sitt første album, *[[Lomma full av regn]]*, en abstrakt tegneserie som ble kåret til tidenes beste tegneseriealbum noensinne av det norske tegneseriemagasinet TEGN. I 1997 kom første nummer av Jasons eget album, *Mjau mjau*. Dette albumet har senere fått tretten oppfølgere.

Etter det realistisk tegnede albumet *Lomma full av regn* forenklet Jason tegnestilen sin. Han eksperimenterte med andre stiler, og endte opp med å tegne dyrefigurer. Dyrefigurene ble konsekvent framstilt med samme tanketomme ansiktsuttrykk. I denne perioden begynte Jason også å tegne «stumme» serier, uten dialog. I 1999 kom den første helt stumme serien i *Mjau mjau 5*.

I 2003 vakte han oppmerksomhet med *Jernvognen*, en tegnet versjon av en av Stein Rivertons mest kjente kriminalroman fra 1909. Sommeren 2004 kom *Du går feil vei*, Jasons egen vri på Mary Shelleys klassiker Frankenstein. Jasons tegneserie *Mjau Beibi* ble i en periode trykt i Dagbladet. 

Jason har siden 2007 vært bosatt i Montpellier i Frankrike og lager som regel først seriene sine for utenlandske forlag før de blir utgitt på norsk . Han arbeider heltid med tegneserier og illustrasjonsoppdrag.

## Bibliografi
* 1995 &ndash; *[[Lomma full av regn]]* - TEGN A/L Bum
* 1997 &ndash; *Mjau mjau 1* - Jippi forlag
* 1998 &ndash; *Mjau mjau 1 1/2* - Jippi forlag
* 1998 &ndash; *Mjau mjau 2* - Jippi forlag
* 1999 &ndash; *Mjau mjau 3* - Jippi forlag
* 1999 &ndash; *Mjau mjau 4* - Jippi forlag
* 1999 &ndash; *Mjau mjau 5* - Jippi forlag
* 1999 &ndash; *Mjau mjau 6* - Jippi forlag
* 2000 &ndash; *Mjau mjau 7* - Jippi forlag
* 2000 &ndash; *Mjau mjau 8* - Jippi forlag
* 2000 &ndash; *Mjau mjau 9* - Jippi forlag
* 2000 &ndash; *Schhh!* - Jippi forlag
* 2000 &ndash; *Mjau mjau 10* - Jippi forlag
* 2001 &ndash; *Mjau mjau 11: Jernvognen I* - Jippi forlag
* 2001 &ndash; *Den hemmelighetsfulle mumie* - Jippi forlag
* 2002 &ndash; *Mjau mjau 12: Jernvognen II* - Jippi forlag
* 2002 &ndash; *Untitled* - Jippi forlag
* 2002 &ndash; *Vent litt...* - Schibsted
* 2003 &ndash; *Jernvognen* - Schibsted
* 2003 &ndash; *Si meg en ting* - Jippi forlag
* 2004 &ndash; *Du går feil vei* - Schibsted
* 2004 &ndash; *Mitt liv som zombie* - Jippi forlag
* 2005 &ndash; *La meg vise deg noe* - Schibsted
* 2006 &ndash; *Hemingway* - Schibsted
* 2006 &ndash; *Død og Levende* - Jippi forlag
* 2007 &ndash; *Jeg drepte Hitler* - Schibsted
* 2008 &ndash; *Den siste musketer* - Schibsted
* 2009 &ndash; *Low Moon & andre historier* - Magikon
* 2010 &ndash; *Varulvene i Montpellier* - Magikon
* 2011 &ndash; *De 100 000 dødes øy* - Magikon
* 2012 &ndash; *Athos i Amerika* - Magikon
* 2013 &ndash; *Savnet katt* - Magikon
* 2013 &ndash; *POP!* - Jippi forlag
* 2015 &ndash; *Frida Kahlos papegøye* - Magikon forlag

## Priser og utmerkelser (utvalg)
* 1995: Sproingprisen for *Lomma full av regn* 
* 2000: Sproingprisen for *Mjau Mjau 10: Si meg en ting* 
* 2000: Urhunden (Sverige) for beste oversatte serie *Vänta lite...*
* 2002: Inkpotprisen 
* 2002: Harveyprisen, Best New Talent, for *Hey, Wait...*
* 2004: Kulturdepartementets tegneseriepris for *Du går feil vei*
* 2005: Brageprisen - Åpen klasse for *La meg vise deg noe*
* 2007: Eisnerprisen, Best U.S. Edition of International Material, for *The Left Bank Gang*
* 2008: Eisnerprisen, Best U.S. Edition of International Material, for *I Killed Adolf Hitler* 
* 2009: Eisnerprisen, Best U.S. Edition of International Material, for *The Last Musketeer* 
* 2014: Visuelts klassikerpris

## Referanser


## Eksterne lenker
* 
* Jippi forlag om Jason
* Magikon forlag om Jason 
* Fantagraphics om Jason - Jasons forlag i USA
* Cats without dogs - Jasons nettside